b'\n_START_ARTICLE_\nTaiwaninjokirastas\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nTaiwaninjokirastas on suurikokoinen rastas. Laji on noin 30\xe2\x80\x9332\xc2\xa0cm pitk\xc3\xa4. Sek\xc3\xa4 koiras- ett\xc3\xa4 naarastaiwaninjokirastaat muistuttavat toisiaan ulkon\xc3\xa4\xc3\xb6lt\xc3\xa4\xc3\xa4n. Laji on p\xc3\xa4\xc3\xa4osin tumman sinivioletti tai l\xc3\xa4hes musta. H\xc3\xb6yhenpuku kiiltelee auringonvalossa sinisen\xc3\xa4 ja violettina. Silm\xc3\xa4n iiris on v\xc3\xa4rilt\xc3\xa4\xc3\xa4n punainen.\n_START_SECTION_\nLevinneisyys  ja elinymp\xc3\xa4rist\xc3\xb6\n_START_PARAGRAPH_\nTaiwaninjokirastasta tavataan Taiwanista ja Kiinasta. Lajin elinymp\xc3\xa4rist\xc3\xb6\xc3\xa4 ovat kosteat rotkomets\xc3\xa4t vuorilta nopeasti virtaavien vuoristopurojen- ja jokien l\xc3\xa4hettyvill\xc3\xa4. Taiwaninjokirastasta tavataan useimmiten metsist\xc3\xa4, jotka sijaitsevat 400\xe2\x80\x932\xc2\xa0100 metrin korkeudella meren pinnasta.\n_START_SECTION_\nRavinto\n_START_PARAGRAPH_\nTaiwaninjokirastaan p\xc3\xa4\xc3\xa4asiallista ravintoa ovat kastemadot. Laji voi sy\xc3\xb6d\xc3\xa4 my\xc3\xb6s pieni\xc3\xa4 sammakoita, k\xc3\xa4\xc3\xa4rmeit\xc3\xa4, liskoja, kaloja ja \xc3\xa4yri\xc3\xa4isi\xc3\xa4.\n_START_SECTION_\nPesint\xc3\xa4\n_START_PARAGRAPH_\nTaiwaninjokirastaan pesim\xc3\xa4kausi kest\xc3\xa4\xc3\xa4 maaliskuulta hein\xc3\xa4kuulle. Suuri kuppimainen pes\xc3\xa4 rakennetaan sammalista, risuista ja juurista puun koloon tai kivikkoon. Joskus laji rakentaa pes\xc3\xa4ns\xc3\xa4 my\xc3\xb6s siltojen alle tai tunneleihin. Naaras munii kahdesta nelj\xc3\xa4\xc3\xa4n vaaleanpunaista, ruskeapilkullista munaa. My\xc3\xb6s koiras osallistuu munien haudontaan ja kuoriutuneiden poikasten ruokintaan.'